Dr MJ du Plessis Gereformeerde Kerk Bellville Datum: 25 April 2004 (oggend)
Lofpsalm 84:1, 6
Teks: 2 Korintiërs 3:9
Want as die bediening wat veroordeel, heerlikheid was, veel meer is die bediening wat regverdig maak, oorvloedig in heerlikheid.
Dit gaan in hierdie gedeelte oor hoe die ware gelowiges hulle amp as gelowiges voor die Here uitlewe.
Die gemeente van Korinte is duidelik ’n brief van Christus – met ander woorde ’n geloofsgemeenskap wat in en deur die versoening van Christus lewe op so ’n manier dat almal dit kan sien.
Hoe het die gemeente dit reggekry om so ’n lewe te kon lewe, want ons weet uit hierdie selfde brief dat hulle talle gebreke ook gehad het?
Die eerste is dat die Heilige Gees van die lewende God die geloofslewe van die gemeente in stand hou.
Die tweede is dat dit op vleestafels geskryf is en nie op kliptafels nie.
Dit beteken dat die wet van die Here in hulle harte gelewe het, en dat dit nie op die twee kliptafels wat Moses by die volk aangedra het, vasgesteek het nie.
Daarmee word die verskil tussen die Ou Testament en die Nuwe Testament (of die ou verbond en die nuwe verbond) gestel. Kliptafels staan teenoor vleestafels of tafels van die hart. Christus staan teenoor kliptafels (ou verbond).
Die nuwe bediening het meer heerlikheid as die ou bediening in die Ou Testament.
Die bekwaamheid van die Nuwe Testamentiese ampsdraer word aan hom gegee deur Jesus Christus.
Daarom sê Paulus dit so duidelik dat ons in ’n nuwe testament lewe.
Dis nie meer ’n testament van kliptafels, waarin alles net altyd volgens die letter gaan nie. Dit gaan volgens die Gees.
Die letter versmoor ’n mens omdat jy aan gehoorsaamheid verslaaf word, maar die Gees lei jou om in die vryheid en wydheid van God se genade te kan aanbid en die Here te loof.
Paulus het natuurlik hier verwys na iets wat in die Ou Testament geskryf staan. Ons ken die nuwe verbond al uit Jeremia 31:31:
Kyk, daar kom dae, spreek die HERE, dat Ek met die huis van Israel en die huis van Juda ’n nuwe verbond sal sluit; (Jer. 31:31 AFR53)
Uit Jeremia leer ons dat die nuwe verbond nie allerhande uitwendige seremonies vereis nie, omdat God sy wet dan op die gelowiges se harte sal skrywe.
Die aanbidding van Jesus Christus gaan van die uitwendige doen van allerhande dinge af na die binnekant van die gelowige se lewe toe.
Hierdie beker is die nuwe verbond wat deur My bloed beseël is. Gebruik dit elke keer as julle daaruit drink tot my gedagtenis.
Die Nagmaal dui dus ook aan dat die nuwe verbond met Christus begin het. Dit is duidelik uit die hoofstuk wat ons saamgelees het dat hierdie nuwe verbond wat deur die Heilige Gees beheers word, teenoor die wet van Moses staan.
Die ou bedeling het sy hoogtepunt gehad in die Tien Gebooie wat deur die Here se eie vinger geskryf is. Die nuwe verbond vind sy hoogtepunt in ons omgang met God die Heilige Gees – deur Jesus Christus, natuurlik.
Net soos Jeremia se profesie geleer het dat die nuwe bedeling gestel moet word bo die oue, sluit Paulus ook nou by dié gedagte aan en leer dat ook die ampsbedeling van die nuwe testament bo dié van die oue gestel moet word.
Die woorde “want die letter maak dood, maar die Gees maak lewend” is van die mees misbruikte woorde in die Skrif.
Tot in ons tyd word dit dikwels gebruik asof dit sou beteken dat mens nie die Bybel letterlik moet neem nie, maar op die gees waarin dinge geskryf staan.
Dit word dan so aangebied dat alle wette en besluite letterknegtery is.
Dit is natuurlik nie waar nie, want die Here is natuurlik ’n God van orde. Hy het dus ook letters wat gehoorsaam moet word.
Maar dan moet dit nie oor die letter en wet gaan nie, maar oor die God van die wet.
As die Here in sy wet leef, dan is jy op die regte pad.
Paulus wys die gemeente daarop dat die Tien Gebooie al klaar met groot heerlikheid gekom het, want die dag toe Moses met die wet gekom het, het sy gesig so geskitter van heerlikheid dat hy eintlik sy gesig toegedraai het, sodat die volk na hom kon kyk.
Die Jode onthou die gebeurtenis nog baie goed, want hulle het dit nog al hulle geslagte lank oorvertel aan hulle kinders. Daarom herinner Paulus hulle ook daaraan.
Maar sê hy dan, as die Tien Gebooie soveel heerlikheid gehad het, hoeveel meer heerlikheid moet die Heilige Gees dan nie hê nie. En hoeveel meer moet die Heilige Gees dan nie gehoorsaam word nie, want Hy laat die gelowiges begryp hoe die wet van die Here in mens lewe tot diens aan God.
Nou is die vraag: Wat laat die Heilige Gees my van die wet verstaan, en wat bedien Hy aan my? Ons teksvers sê dat Hy regverdigheid aan ons bedien.
Die Heilige Gees laat ons verstaan hoe Jesus Christus die wet vervul het, sodat ons toegang tot die hemel kan verkry.
Dis waarom Paulus dit in die gedeelte wat ons gelees het ’n “nuwe testament” noem. Dis ’n nuwe bedeling waarin die verheerliking van die gelowiges deur die soendood van Jesus die hoofklem dra.
Paulus sê dit ook in vers 4 dat die vertroue wat ons by God het, juis deur Jesus Christus tot stand gebring is.
Nou moet ons as ’n Nuwe-Testamentiese gemeente dit vir onsself duidelik uitmaak waar ons met hierdie saak staan. Leef die Here se wet in ons? Ken ons die wil van die Here, en lewe dit deur God die Heilige Gees in ons?
Volgens hierdie gedeelte sal die ongelowige die wet van die Here sien as iets geweldig neerdrukkends. Dit sal vir hom ’n klomp letters wees wat hom wil dood versmoor. Daarom sal hy ook altyd daarvan wil loskom.
Ons sien dit in ons tyd onder andere in die mense wat die Here sogenaamd wil dien, maar wat dit op hulle eie manier wil doen, omdat die Here se wet vir hulle te eng is.
Hulle het baie verskonings waarom hulle van die Bybel wil afwyk. Party dinge, sê hulle, het verbygegaan.
Ander dinge is nie op ons van toepassing nie, omdat die mense van die Bybel ’n ander taal en kultuur as ons sou gehad het.
Verder sê hulle baie maklik dat sekere dinge in die Bybel net nie waar is nie, omdat dit mense is wat dan foute sou gemaak het toe hulle die Bybel geskryf het.
Daarby is die nuutste dat mense alle godsdienste begin saamgooi en deurmekaar maak, omdat alle vorme van aanbidding dan op die ou end tog maar diens aan die Here sou wees. Hierdie groep mense se redenasie is ook dat die Bybel heeltemal te eng is om net so aanvaar te word.
Wat is die probleem met al hierdie redenasies?
Almal bly vassteek by die uiterlike letter van die wette van die Here en die werking van die Heilige Gees ontbreek in hulle.
Daarom aanbid hulle die Here ook nie lewend nie. Die ware Christenskap ontbreek by hulle.
Broeders en susters, Jesus Christus vra van u om baie nougeset te bly by al die dinge wat die Bybel van u vereis.
U moet nie maak asof die letter van die wet en die werking van die Heilige Gees teenoor mekaar staan, of asof dit twee verskillende dinge is nie.
By die ware Christen is dit dieselfde ding. Die ware Christen doen elke letter van die wet omdat Hy deur die Heilige Gees gedryf word om dit te doen.
Hy doen dit omdat hy vir die lewende Christus met hierdie nougesetheid die hoogste dankbaarheid wil gee wat vir hom as mens moontlik is.
Die opdrag in hierdie gedeelte is so eenvoudig: Gaan dien die Drie-Enige God met jou hart en jou siel, volgens die letter van sy Woord, maar lewend soos wat die Heilige Gees jou lei.
Slotpsalm 89:3, 6
Datum: 25 April 2004 (oggend)